**KLAIPĖDOS MIESTO SAVIVALDYBĖS**

**ADMINISTRACIJA**

**KLAIPĖDOS MIESTO ŽELDYNŲ IR ŽELDINIŲ APSAUGOS, PRIEŽIŪROS IR TVARKYMO KOMISIJOS POSĖDŽIO PROTOKOLAS**

2022 m. rugsėjo 5 d. Nr. ADM-521

Klaipėda

Posėdis vyko 2022-08-02 13.00-15.45 val.

pirmininkė – Rasa Jievaitienė, Klaipėdos miesto savivaldybės administracijos Aplinkosaugos skyriaus vedėja;

pirmininko pavaduotoja – Aurelija Jankauskaitė-Bukantienė, Klaipėdos miesto savivaldybės administracijos Urbanistikos ir architektūros skyriaus vyriausioji specialistė;

sekretorė ir narė – Martyna Šeputienė, Klaipėdos miesto savivaldybės administracijos Aplinkosaugos skyriaus vyriausioji specialistė;

nariai:

Egidijus Bacevičius, Klaipėdos universiteto darbuotojas, biologas;

Viktorija Gričėnaitė, asociacijos „Klaipėdos žalieji“ narė, kraštovaizdžio architektė;

Marija Kalendė, Klaipėdos bendruomenių asociacijos valdybos narė;

Liudvika Kuzminčiūtė, asociacijos „Klaipėdos žalieji“ pirmininkė (4-ojo klausimo vertinimą pateikė savarankiškai);

doc. dr. Rita Nekrošienė, želdinių ekspertė;

Edita Valiūnienė, Klaipėdos miesto savivaldybės administracijos Miesto tvarkymo skyriaus vyriausioji specialistė.

DARBOTVARKĖ

1. Dėl liepos būklės vertinimo Bokštų g. (ties Ferdinando skv.)
2. Dėl liepos būklės vertinimo Tiltų g.
3. Danės skvero želdinių apžiūra ir pasiūlymų teikimas.
4. Sąjūdžio parko želdinių apžiūra ir pasiūlymų teikimas.
5. SVARSTYTA. Dėl liepos būklės vertinimo Bokštų g. (ties Ferdinando skv.).

Komisija atsižvelgdama į prašymą (reg. Nr. VS-6528) vertino liepos būklę. Pastarosios priekelmis yra su puviniu, tačiau laja kokybiška, jos džiūvimo požymių nepastebima. 2018 m. buvo atliktas Bokštų g. želdinių tyrimas akustiniu tomografu. Pagal gautus rezultatus, ši liepa turi drevių genėjimo vietose, o priekelmio medienos pokyčiai PV pusėje nepavojingi. Ataskaitoje būklė vertinama vidutiniškai. Vertinant vietoje, kad vizualinė priekelmio būklės prasta, Komisija siūlo šią liepą ištirti dar kartą, kad būtų objektyviai įvertintas puvinio išplitimas.

Išvada: 1 liepą tirti akustiniu tomografu.

1. SVARSTYTA. Dėl liepos būklės vertinimo Tiltų g.

Komisija vertino liepos būklę. Nurodytos liepos viena skeletinių šakų yra nudžiūvusi. Kamieno dalis iš gatvės pusės taip pat sausa, žievė atšokusi. Kadangi liepos laja kokybiška (išskyrus 1 šaką) nuspręsta siūlyti nupjauti tik nudžiūvusią šaką. Pasak R. Nekrošienės, dėl to želdinio svorio centras beveik nepakis. Siūloma visas 4 šioje gatvės ruožo atkarpoje esančias liepas tirti akustiniu tomografu.

Dėl leidimo kirsti 1 liepą balsavo 3 komisijos nariai, prieš – 5, susilaikė – 1.

Išvada:

1. 4 liepas tirti akustiniu tomografu.
2. neleisti kirsti visos liepos.
3. SVARSTYTA. Danės skvero želdinių apžiūra ir pasiūlymų teikimas.

Komisija apžiūrėjo esamus ir naujai pasodintus Danės skvero želdinius.

Dalis esamų medžių po skvero rekonstrukcijos atrodo gerokai nusilpę, todėl tokius želdinius siūloma papildomai tręšti ir laistyti. Dėl blogos būklės 1 eglę augančią žaliajame plote siūloma rudenį pašalinti. L. Kuzminčiūtė siūlo želdinį atsodinti sveiku iškart po nukirtimo.

Ties naujai įrengta kavine didelė grupė želdinių yra nudžiūvusi. Šių medžių pažeidimai, kompleksiniai. Įtakos masiškam želdinių džiūvimui galėjo turėti natūralios priežastys ir projekto įgyvendinimo metu galimai netoliese laikinai sandėliuotas iškastas gruntas, galimas šaknų trypimas projekto įgyvendinimo metu, mikroklimato pasikeitimas ir kt.

Želdinių grupė ties Danės g. 23 daugiabučiu gyvenamuoju namu taip pat akivaizdžiai nusilpusi. Šiai medžių grupei įtakos galimai turėjo darbai, kurių metu buvo klotos požeminės komunikacijos, ko pasėkoje, netik tryptas pomedis, bet ir galimai pažeista dalis šaknyno.

Siekiant išvengti sveikų, brandžių medžių žalojimo, siūlome įgyvendinant kitus projektus, kurių vykdymo riboje yra želdinių, numatyti papildomą želdinių apsaugos kontrolę.

Esamas tuščias žaliąsias erdves skvere siūlome numatyti naujų, galimai proginių ar vardinių, želdinių (medžių) sodinimui.

Parenkant želdinius, kurie būtų sodinami šiame skvere, atsižvelgti į jame vyraujančių želdinių rūšis.

Skvere pastebima, kad masiškai yra nudžiūvę naujai pasodinti želdiniai (bukai, buksmedžiai, magnolijos, vijokliniai augalai ir kt.). Šie želdiniai privalo būti pašalinti ir atsodinti, naujais, kokybiškais želdiniais. Nudžiūvusį Dangės bendruomenės iniciatyva projekte numatytą gluosnį taip pat pašalinti. Pastarajam būtina surasti tinkamesnę vietą sodinimui, nes dabartinė vieta netinkama (po kitų didelių medžių lajomis). Siūlome sodinimo vietą suderinti su Dangės bendruomene.

R. Nekrošienė siūlo organizuoti/intensyvinti priežiūrą naujų želdinių sodinimo metu, papildomai įvertinant sodinimui paruoštų želdinių kokybę. Taip iš karto būtų išvengta dalies konfliktų dėl pasodintų netinkamų želdinių.

Atsodintus želdinius prižiūrėti, laistyti, kad jų prigijimo šansai būtų kuo didesni.

Išvada:

1. Siūlyti pašalinti 1 eglę.
2. Brandžius po skvero rekonstrukcijos nusilpusius medžius tręšti ir laistyti.
3. Įgyvendinant kitus projektus, kurių vykdymo riboje yra želdinių, numatyti papildomą želdinių apsaugos kontrolę.
4. Skvere esamas tuščias žaliąsias erdves numatyti naujų, galimai proginių ar vardinių, želdinių (medžių) sodinimui.
5. Atsodinti ir prižiūrėti neprigijusius naujus želdinius.

4. SVARSTYTA. Sąjūdžio parko želdinių apžiūra ir pasiūlymų teikimas.

Komisija apžiūrėjo pietinės Sąjūdžio parko dalies želdinius. Šiame parke rudens ir pavasario laikotarpiais nuolat pasikartoja užmirkimai, vasaros sezonu uždžiūvimo problemos. Parko teritorijoje yra aukštas gruntinio vandens lygis, taip pat nuolat pučia stiprūs vėjai. Didelių medžių beveik nėra. Dėl nurodytų aplinkybių naujai sodinami želdiniai nuolat nudžiūva, prigiję gana sunkiai auga.

Esant galimybei siūloma sutvarkyti (įrengti) parke drenažo sistemą. Tiek E. Bacevičius, tiek L. Kuzminčiūte mano, kad parke labiausiai užmirkstančių zonose reikėtų kasti tvenkinius. Pasak E. Bacevičiaus, reikėtų dviejų tvenkinių: toje vietoje, kur užmerkia – surenkamasis tvenkinys, o sausoje vietoje, kur aplinka džiūva, ir prapučiantis sausinantis vėjas – drėkinantis (galbūt net su fontanu).

Atsižvelgiant esamas gamtines sąlygas, reikia atsakingiau rinktis želdinių rūšis. Jas sodinti, atsižvelgiant į reljefo formas, vandens srautus skirtingais metų laikais.

Siūloma laisvoje vietose erdvesnėse vietose pasodinti greitai augančių, dideles lajas formuojančių želdinių, pvz. baltieji gluosniai svyrančiomis lajomis.

Sodinant medžius juos reikėtų grupuoti su krūmais. Siūloma sodinti putinų, erškėtrožių, alyvų, lanksvų, kitų žydinčių dekoratyvių krūmų, kurie pagyvintų gana niūrią parko išvaizdą. Krūmus rinktis įvairių aukščių, nevengti aukštaūgių krūmų.

Krūmus siūloma sodinti ir aplink suoliukus, taip sukuriant jaukesnes kamerines erdves, įrengti daugiau daugiamečiais augalais apsodintų gėlynų. Siūloma rinktis mažai priežiūros reikalaujančius augalus, pvz., įvairūs miskantai, viksvos, melsvės ir kt.

Pasak E. Bacevičiaus atskirai reikėtų formuoti spygliuočių ir lapuočių želdynus. Atsižvelgti sodinant į vietas, kur žiemą įmirksta susilaiko vanduo, o vasarą perdžiūva – vietovei būdinga augalų bendrija, kol nėra tvenkinių.  Ir siūlo gojeliais sodinti baltažiedes (vienapiestes guodobelės). Aplink medelius palaikyti aukštą augaliją, sodinti arčiau vandens, tačiau, kad  gausu saulės.

Parke raudonžiedžių kaštonų kamienų žievės suskylinėjusios, atšokusios(dėl nepastovių/ temperatūrų, osmoso (drėgmės) svyravimų ir nugairinimo. Todėl E. Bacevičius siūlo juos gydyti ir prižiūrėti iki sustiprės.

L. Kuzminčiūtė mano kad kraštovaizdžio architektas turėtų atlikti teritorijos apžvalgą, įvertinus jos ypatumus, siūlyti augalų rūšis.

Klaipėdos miesto parkuose pasigendama parkų priežiūros specialisto, kuris užsiimtų esamų parkų priežiūra, formavimu.

E. Bacevičius taip pat siūlo surengti atskirą architektų, želdyno priežiūros darbuotojų ir projektuotojų seminarą dėl parko želdynų būklės tobulinimo, nes esama būklė menkina paties parko memorialinę paskirtį, nuvertina daugiametes želdinimo pastangas.

Komisija atsižvelgdama į Klaipėdos miesto savivaldybės 2021-2030 metų strateginio plėtros plano 3.2.2.5. priemonę išplėsti Sąjūdžio parko sutvarkymo darbus (įgyvendinti Sąjūdžio parko teritorijos įrengimo/ plėtros III etapą) ir į parko lankymo intensyvumą, siūlo priemonę įtraukti į strateginį veiklos planą. Rengiant parko sutvarkymo projektą turėtų būti įvertintas hidrologinis režimas, dirvožemis ir esami želdiniai, bei numatomas želdinių gausinimas.

Išvada:

1. Siūlyti įtraukti Klaipėdos miesto savivaldybės 2021-2030 metų strateginio plėtros plano 3.2.2.5. priemonę išplėsti Sąjūdžio parko sutvarkymo darbus (įgyvendinti Sąjūdžio parko teritorijos įrengimo/ plėtros III etapą) įtraukti į strateginį veiklos planą.
2. Siūlyti sureguliuoti parko drėgmės rėžimus.
3. Atsižvelgiant į vietos specifiką, mikroklimatą, siūlyti sodinti daugiau greitai augančių medžių, formuojančių plačias lajas, juos grupuoti su įvairaus aukštumo krūmais, įrengti gėlynų apsodintų daugiamečiais augalais.
4. Krūmų užuovėjomis atskirti pasisėdėjimo zonas.
5. Rekomenduoti gydyti ir prižiūrėti pažeistus želdinius.

|  |  |
| --- | --- |
| Komisijos pirmininkė | Rasa Jievaitienė |
| Sekretorė | Martyna Šeputienė |